**cu privire la realizarea unor proiecte social-culturale**

**--------------------------------------------------------------------------------**

În temeiul art. 19 lit. a) din Legea nr. 181/2014 finanțelor publice și responsabilității bugetar-fiscale (Monitorul Oficial al Republicii Moldova, 2014, nr. 223-230, art. 519), art. 56 alin. (1) lit. c) din Legea nr. 131/2015 privind achizițiile publice (Monitorul Oficial al Republicii Moldova, 2015, nr. 197-205, art. 402) cu modificările ulterioare, art. 8 alin. (2) lit. a) din Legea nr. 413/1999 culturii (Monitorul Oficial al Republicii Moldova, 1999, nr. 83-86, art. 401), cu modificările ulterioare, art. 5 lit. c), art. 36, art. 37 din Legea 136/2017 cu privire la Guvern (Monitorul Oficial al Republicii Moldova, 2017, nr. 252, art. 412) cu modificările ulterioare, Guvernul HOTĂRĂȘTE:

**1.** Cancelaria de Stat, în comun cu Ministerul Culturii, va organiza evenimentul dedicat sărbătorii naționale „Ziua Independenței (27 august)”, care va avea loc în Piaţa Marii Adunări Naționale.

**2.** Cancelaria de Stat va iniția proceduri de negocieri fără publicarea prealabilă a unui anunț de participare în vederea achiziționării serviciilor cultural-artistice și de informare publică privind buna organizare a evenimentului dedicat sărbătorii naționale „Ziua Independenței (27 august)”.

**3.** Achiziționarea serviciilor cultural-artistice și de informare publică pentru organizarea sărbătorii naționale „Ziua Independenței (27 august)” se va realiza din contul și în limita alocațiilor aprobate în bugetul Cancelariei de Stat.

**4.** Ministerul Culturii, din contul și în limita alocațiilor aprobate în bugetul său, va iniția proceduri de negocieri fără publicarea prealabilă a unui anunț de participare în vederea achiziționării serviciilor de logistică, prin intermediul Instituției Publice Organizația Concertistică și de Management Artistic Națională „Moldova-Concert”, în scopul bunei organizări a evenimentului dedicat sărbătorii naționale „Ziua Independenței (27 august)”.

**5.** Se aprobă propunerea Ministerului Culturii de a achiziționa dreptul de utilizare a operei audiovizuale întitulată „Șacalii”.

**6.** Ministerul Culturii va iniția procedura de negocieri fără publicarea prealabilă a unui anunț de participare în vederea achiziționării dreptului de utilizare a operei audiovizuale întitulată „Șacalii”, în sumă de până la 2 500,0 mii de lei.

**7.** Achiziționarea dreptului de utilizare se va realiza din contul și în limita alocațiilor aprobate în bugetul Ministerului Culturii.

**8.** Centrul Național al Cinematografiei va asigura proiecția operei audiovizuale menționate în cadrul evenimentelor culturale, educaționale sau de tematici proprii organizate în Republica Moldova și peste hotare.

**9.** Prezenta hotărâre intră în vigoare la data publicării în Monitorul Oficial al Republicii Moldova.

**Prim-ministru Dorin RECEAN**

Contrasemnează:

Ministrul culturii Sergiu PRODAN